AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU)

PÄÄTÖSLAUSELMA () Burundin tilanne

AKT-EU-yhteiskokous, joka

on kokoontunut Luxemburgissa 23. ja 26. päivän syyskuuta 1996 välisenä aikana,

palauttaa mieliin aikaisemmat päätöslauselmansa Burundin tilanteesta,

palauttaa mieliin neuvoston julkilausumat Burundista, erityisesti 26. päivänä heinäkuuta ja 19. päivänä elokuuta 1996 annetut julkilausumat,

A. on tyrmistynyt 25. päivänä heinäkuuta 1996 tehdystä vallankaappauksesta demokraattisesti kesäkuussa 1993 valittuja siviiliviranomaisia vastaan,

B. on syvästi huolestunut jatkuvista rauhattomuuksista Burundissa ja majuri Buyoyan vallankaappausta seuranneiden taisteluiden kiivastumisesta,

C. vastustaa presidentti Sylvestre Ntibantunganyaan edelleen kohdistuvaa painostusta,

D. on syvästi järkyttynyt Burundin arkkipiispa Mgr Ruhunan murhasta Gitegassa 9. päivänä syyskuuta 1996 tehdyn väijytyksen yhteydessä, jonka uhriksi joutui myös kaksi muuta henkilöä,

E. on syvästi huolestunut siitä, että monet hallitusten väliset ja kansalaisjärjestöt ovat lähteneet maasta,

F. on vakuuttunut siitä, että Burundissa on saatava aikaiseksi yleinen poliittinen ratkaisu, joka koskee poikkeuksetta kaikkia maan yhteiskunnan poliittisia tekijöitä, myös kapinallisia, jotta maassa voitaisiin estää väkivaltaisuuksien kärjistyminen, edistää vakaata kehitystä ja palauttaa demokratia,

G. ottaa huomioon alueen johtavien maiden asettamat taloudelliset pakotteet Burundille majuri Buyoyan taivuttamiseksi neuvotteluihin hutukapinallisten kanssa, jotta etninen sisällissota, jonka arvioidaan vaatineen 150 000 henkeä viimeisen kolmen vuoden aikana, saataisiin päätökseen,

H. kiinnittää huomiota niiden naapurimaiden vastuuseen, jotka suvaitsevat edelleen ääriryhmien järjestäytymistä ja laitonta asekauppaa;

1. Tuomitsee jyrkästi 25. päivänä heinäkuuta 1996 tehdyn vallankaappauksen, jonka avulla majuri Pierre Buyoya pääsi valtaan ja vaatii oikeusjärjestelmän ja perustuslaillisen hallituksen palauttamista Burundiin;

2. Vetoaa kaikkiin osapuoliin välittömän tulitauon aikaansaamiseksi, jotta koko maahan voitaisiin luoda turvallinen olotila ja edistää poliittista vuoropuhelua ja jotta voitaisiin aloittaa suorat neuvottelut liittyen Julius Nyereren esittämiin rauhanpyrkimyksiin erityisesti institutionaalisten asioiden osalta, joihin kuuluu armeijan ja turvallisuusjoukkojen sekä oikeusjärjestelmän uudistaminen;

3. Pyytää Euroopan unionin toimielimiä ja jäsenvaltioita pitäytymään tunnustamasta Bujumburan uutta hallitusta mutta pyrkimään kuitenkin vuopuhelun käynnistämiseen ja luottamuksellisen ja turvallisen ilmapiirin palauttamiseen;

4. Antaa täyden tukensa alueellisten johtajien, OAU:n ja Tansanian entisen presidentin Julius Nyereren rauhanpyrkimyksille ja kannustaa heitä jatkamaan työtään;

5. On tyytyväinen kansainvälisen yhteisön Buyoyan hallitukseen jo kohdistamaan painostukseen ja antaa tukensa Burundin naapureina olevien Afrikan maiden kauppasaarrolle siihen saakka, kunnes maan perustuslaki saatetaan jälleen voimaan;

6. Painottaa, että kauppasaarto olisi laajennettava koskemaan myös aseita ja muita sotatarvikkeita;

7. Tuomitsee ankarasti Burundin arkkipiispa Ruhunan ja kahden muun ihmisen murhan Gitegan väijytyksen yhteydessä ja vaatii paikallisia viranomaisia saattamaan oikeuden eteen murhista vastuussa olevat henkilöt; muistuttaa tässä yhteydessä, että yksikään ulkomaalaisten humanitaarisen avun jakajien tai lähetystyöntekijöiden, erityisesti kolmen Kansainvälisen Punaisen Ristin (ICRC) edustajan ja kolmen italialaisen lähetystyöntekijän murhatutkimuksista ei ole vielä johtanut tuloksiin;

8. Painottaa, että YK:n turvallisuusneuvoston on ryhdyttävä toimiin YK:n pääsihteerin pyynnöstä, joka koskee torjuntajoukkojen perustamista Burundiin;

9. Arvostaa sitä, että jotkut Afrikan maat ovat ilmoittaneet lähettävänsä sotilaitaan kyseisiin joukkoihin;

10. Varoittaa naapurimaiden hallituksia siitä, että jos ne eivät lopeta kaikkea tukeaan oli sitten kyse taloudellisesta, logistisesta, sotilaallisesta tai poliittisesta tuesta Burundin ääriryhmille, se vaikuttaa niiden suhteisiin EU:n kanssa;

11. Vaatii, että ne henkilöt, jotka Yhdistyneiden kansakuntien julkaiseman raportin mukaan olivat osallisena presidentti Ndadayen murhaan, on saatettava välittömästi oikeuden eteen;

12. Kehottaa puheenjohtajiaan välittämään tämän päätöslauselman AKT-EU-neuvostolle, komissiolle, Burundin hallitukselle ja muille Lomén sopimuksen allekirjoittaneille valtioille sekä Yhdistyneiden kansakuntien ja OAU:n pääsihteereille.